Situaţia în care a ajuns în acest moment justiţia în România este cauzată, în cea mai mare parte, exact de sistemul juridic, a declarat Traian Băsescu, la Timişoara. Într-o discuţie cu studenţii Facultăţii de Ştiinţe Politice din cadrul Universităţii de Vest Timişoara, fostul preşedinte al României a menţionat că cea mai mare reuşită a sa în mandatele în care a condus ţara a fost conducerea sistemului de drept din România pe calea cea bună.

„Cea mai mare reuşită a mea a fost justiţia. În momentul în care am preluat mandatul de preşedinte, justiţia era în situaţia în care la sediul unui partid din Bulevardul Kiseleff, unul de orientare socialistă, Rodica Stănoiu şi prim-ministrul stabileau dosarele care trebuie făcute. Cred că am reuşit să rezolv această problemă. Toată lumea era împotriva mea pentru că doar preşedintele putea să aprobe numirea procurorului general, de exemplu. Cea mai mare problemă a unui preşedinte de stat nu este să ştie despre diferite dosare, despre cine este acuzat. Eu nu am ştiut nici când fratelui meu i s-a făcut acel dosar penal, că a fost acuzat sau arestat”, a declarat Traian Băsescu.